Det var for ti år siden at Frp-toppen fra Ringsaker begynte å bli plaget av episoder med ubehag i kroppen og hodevondt.

Plagene mener han skyldes stråling fra mobiltelefoner og trådløse nettverk.

Skeptisk i begynnelsen

– Jeg merker jo plagene kun i forbindelse med mobilbruk eller om jeg utsettes for trådløse signaler. Så jeg er ikke i tvil. Jeg har hørt om folk som har gått til lege, for så å bli henvist til kognitiv terapi (psykologisk behandling red.anm.). Når legevitenskapen og samfunnet liksom ikke er der enda, får jeg bare ta mine forholdsregler, sier Johnsen til VG.

Og forholdsregler har han tatt.

– Jeg har kjøpt noen skjorter med metall- og ståltråder som faktisk virker. Jeg var skeptisk først, men har målt og sett at skjortene faktisk demper stråling utenfra. Jeg bruker de ikke ofte, men for eksempel hvis jeg skal sitte i et møterom med trådløst nettverk en hel dag, sier Johnsen, som også har tatt grep på hjemmebane for å beskytte seg mest mulig:

– Jeg bruker kabler for å komme meg på nett overalt og unngår så langt jeg kan trådløse nettverk. Hjemme har jeg kabla hele huset, og fått inn nett i alle rom på den måten for å unngå å måtte installere noe trådløst, sier han.

– Tror mange vil kjenne seg igjen

Johnsen er ikke redd for at folk oppfatter han som hysterisk.

– Jeg synes det er viktig å ha en åpen og konstruktiv dialog rundt ting, og så kan folk danne seg sin egen mening. Jeg bare beskriver hvordan jeg selv opplever det. Jeg tror det er mange som vil kjenne seg igjen i det. Det finnes jo folk som flytter i campingvogn langt til skogs for å unngå stråling.